ປ. ໂອບາມາ ຊອກຫາທາງ ຮຳບາດແຜ ການແບ່ງແຍກ ລະຫວ່າງ ຕຳຫລວດ ແລະປະຊາຄົມ
ປະທານາທິບໍດີບາຣັກ ໂອບາມາ ກຳລັງຈັດ​ໃຫ້​ມີ​ການ​ພົບປະ ເພື່ອ​ຊອກ​ຫາ​ຊ່ອງ​ທາງ ​ຟື້ນຟູຄວາມ​ໄວ້​​ເນື້ອ​ເຊື່ອໃຈ​ລະຫວ່າງກັນ ຄືນ​ໃໝ່​.
ນຶ່ງມື້ຫລັງຈາກໄດ້ຢືນຢັດວ່າ ສະຫະລັດບໍ່ໄດ້ມີການແບ່ງແຍກກັນດັ່ງທີ່ບາງຄົນ ໄດ້ກ່າວ ອ້າງນັ້ນ ປະທານາທິບໍດີ Barack Obama ກຳລັງຈັດໃຫ້ມີການພົບປະກັນລະຫວ່າງພວກເຈົ້າໜ້າທີ່ປະຕິບັດກົດໝາຍ ຜູ້ນຳສິດທິມະນຸດ ນັກເຄື່ອນໄຫວ ແລະຜູ້ນຳການເມືອງ ເພື່ອສົນທະນາຫາລືຊອກຫາຊ່ອງທາງຟື້ນຟູຄວາມໄວ້ເນື້ອເຊື່ອໃຈຄືນໃໝ່ ຢູ່່ໃນບັນດາປະຊາຄົມ ບ່ອນທີ່ມີຄວາມເຄັ່ງຕືງລະຫວ່າງ ຕຳຫລວດ ແລະປະຊາຊົນທີ່ເຂົາເຈົ້າໄດ້ສາບານທີ່ຈະໃຫ້ການປົກປ້ອງນັ້ນ ກອງປະຊຸມ ທີ່ທຳນຽບຂາວ ໃນວັນພຸດມື້ນີ້ ມີຂຶ້ນຫລັງຈາກການກ່າວຄຳປາໄສຂອງທ່ານ ຢູ່ທີ່ພິທີໄວ້ອາໄລໃຫ້ແກ່ຕຳຫລວດຫ້າຄົນທີ່ຖືກຂ້າຕາຍ ໃນນະຄອນ Dallas ບ່ອນທີ່ທ່ານກ່າວວ່າ ຄວາມຮຸນແຮງໃນອາທິດທີ່ຜ່ານມາ ໄດ້ເປີດເຜີຍ ໃຫ້ເຫັນເຖິງ “ເສັ້ນຄວາມຜິດ ພາດທີ່ເລິກທີ່ສຸດຢູ່ໃນລະບອບປະຊາທິປະໄຕຂອງພວກເຮົາ " ການໂຈມຕີໃນອາທິດແລ້ວນີ້ຕໍ່ຕຳຫລວດໃນນະຄອນ Dallas ໂດຍອະດີດທະ ຫານຜ່ານເສິກທີເປັນຄົນຜິວດຳ ທີ່ໂກດແຄ້ນຕໍ່ຕຳຫລວດທີ່ໄດ້ສັງຫານຜູ້ຊາຍຜິວດຳສອງຄົນ ຢູ່ລັດ Louisiana ແລະ ລັດ Minnesota ໄດ້ເຮັດໃຫ້ມີການອະພິປາຍກັນຢ່າງດຸເດືອດກ່ຽວກັບ ຄວາມລຳອຽງດ້ານຜິວພັນຢູ່ໃນຖັນແຖວພວກເຈົ້າໜ້າທີ່ປະຕິບັດກົດໝາຍ ຢູ່ໃນຄຳປາໄສທີ່ກ່າວເຖິງຄວາມເສຍສະຫລະຂອງເຈົ້າໜ້າທີ່ຕຳຫລວດ ໄປຈົນເຖິງຄວາມລຳອຽງທາງດ້ານຜິວພັນຢູ່ໃນອາເມຣິການັ້ນ ທ່ານ Obama ກ່າວວ່າ ທ່ານເຂົ້າໃຈວ່າ ປະຊາຊົນຢູ່ທີ່ນະຄອນ Dallas ແລະທົ່ວປະເທດພາກັນໄດ້ຮັບຜົນກະທົບນຳດ້ວຍ ປະທານາທິບໍດີ ໄດ້ໃຫ້ກຽດແກ່ຕຳຫລວດຫ້າຄົນທີ່ຖືກສັງຫານ ແລະຮຽກຮ້ອງໃຫ້ມີການຄວາມສາມັກຄີແລະຄວາມຫວັງ ປະທານາທິບໍດີ Obama ກ່າວວ່າ “ຂ້າພະເຈົ້າເຂົ້າໃຈວ່າ ຊາວອາເມຣິກັນມີ ຄວາມຮູ້ສຶກຢ່າງໃດ ແຕ່ວ່າຢູ່ທີ່ນະຄອນ Dallas ຂ້າພະເຈົ້າມາທີ່ນີ້ເພື່ອກ່າວວ່າ ພວກເຮົາຕ້ອງປະຕິເສດຕໍ່ຄວາມສິ້ນຫວັງດັ່ງກ່າວ ” ທ່ານໄດ້ຮຽກຮ້ອງໃຫ້ປະເທດຊາດກ່າວອອກມາ “ດ້ວຍຄວາມຊື່ສັດ ແລະເປີດອົກເປີດໃຈ” ກ່ຽວກັບສະພາບຄວາມສຳພັນດ້ານຜິວພັນໃນປັດຈຸບັນ ໂດຍກ່າວວ່າ ພວກເຮົາຮູ້ເຖິງຄວາມຫຍຸ້ງຍາກຂອງບັນດາເຈົ້າໜ້າທີ່ຕຳຫລວດ “ທີ່ພວກເຮົາໃຫ້ຄວາມນັບຖືທີ່ສຸດ ບໍ່ແມ່ນດູຖູກຢຽດຢາມ ” ເຖິງແມ່ນວ່າຄວາມສຳພັນດ້ານຜິວພັນໄດ້ດີຂຶ້ນຢ່າງຫຼວງຫຼາຍຢູ່ໃນອາເມຣິກາ ໃນໄລຍະບໍ່ເທົ່າໃດທົດສະວັດທີ່ຜ່ານມາກໍຕາມ ທ່ານໄດ້ກ່າວເພີ້ມອີກວ່າ “ອາເມຣິກາ ທີ່ພວກເຮົາ ຮູ້ນັ້ນ ຍັງມີຄວາມລຳອຽງຢູ່ຕໍ່ມາ ພວກເຮົາຮູ້ດີ ” ຫ້າບ່ອນນັ່ງຫ້າບ່ອນໄດ້ຖືກປະໃຫ້ຫວ່າງ ເພື່ອຕາງໜ້າໃຫ້ແກ່ເຈົ້າໜ້າທີ່ຕຳຫຼວດ ທີ່ໄດ້ເສຍຊີວິດ ໃນລະຫວ່າງພິທີໄວ້ອາໄລ ທີ່ແໜ້ນໄປດ້ວຍຜູ້ຄົນ ຢູ່ທີ່ສູນກາງ Morton Meyerson Symphony ໃນນະຄອນ Dallas